Det bliver ikke langt 27-årige Mathias Haarup skal flytte for at komme til træning i sin nye klub. Fredag har 1. divisionsklubben Vendsyssel FF meldt ud, at de har hentet den rutinerede back i Hobro IK. På den anden side af fjorden får Mathias Haarup trøje nummer 27 og en treårig kontrakt. - Jeg er rigtig glad for at have skrevet under med Vendsyssel. Det er en spillestil og et projekt, der tiltaler mig meget. Efter at have snakket med Henrik Pedersen, var jeg ikke i tvivl om, at det ville blive et godt match. Nu glæder jeg mig bare til at møde gutterne og komme i gang, siger Mathias Haarup. Første kamp fredag Mathias Haarup spillet kampe i både Superligaen og 1. division for Hobro IK, mens han også har haft en enkelt afstikker til FK Jerv i den bedste norske række. - Mathias er en kæmpe forstærkning for os. Han er en spiller, som vi har fulgt længe og altid har haft et godt øje til. Han har stor erfaring med masser af kampe i både Superligaen og den bedste række i Norge. Mathias er en spiller med rigtig meget power, og vi synes, at han er et perfekt match i forhold til vores spillestil. Han kan dække begge backs og også spille på kanten, hvis der er brug for det. Jeg glæder mig rigtig meget til at se ham i aktion i Vendsyssel-trøjen, siger sportschef i Vendsyssel FF Søren Henriksen. Vendsyssel FF spiller fredag aften på udebane mod HB Køge, og Mathias Haarup bliver allerede kastet for løverne, når han starter inde i kampen.

Opsummering:
Vendsyssel FF har forstærket truppen lige inden sæsonens anden kamp.